**NOTA DE FUNDAMENTARE**

**la proiectul hotărârii de Guvern cu** **privire la unele măsuri de asigurare a procesului de expropriere pentru lucrările de construcție, reabilitare, modernizare și extindere a unor drumuri naționale**

|  |
| --- |
| **1. Denumirea sau numele autorului și, după caz, a/al participanților la elaborarea proiectului actului normativ** |
| Proiectul hotărârii Guvernului a fost elaborat de către Ministerul Infrastructurii și Dezvoltării Regionale.  |
| **2. Condițiile ce au impus elaborarea proiectului actului normativ** |
| *2.1. Temeiul legal sau, după caz, sursa proiectului actului normativ* |
| Proiectul actului normativ este elaborat în temeiul prevederilor Legii nr. 204/2024 privind declararea utilității publice de interes național pentru lucrările de construcție, reabilitare și extindere a unor drumuri naționale și Legii exproprierii pentru cauză de utilitate publică nr. 488/1999. |
| *2.2. Descrierea situației actuale și a problemelor care impun intervenția, inclusiv a cadrului normativ aplicabil și a deficiențelor/lacunelor normative* |
| Îmbunătățirea condițiilor de trai, inclusiv sporirea mobilității prin sisteme de transport eficiente, durabile și sigure reprezintă unul din obiectivele Strategiei Naționale de Dezvoltare Moldova Europeană 2030, obiective care pot fi atinse prin implementarea proiectelor de reabilitare, modernizare și construcție a drumurilor publice.În context, în conformitate cu prevederile Legii nr. 204/2024 *privind declararea utilității publice de interes național a lucrărilor de construcție, reabilitare, modernizare și extindere a unor drumuri publice naționale*, au fost declarate de utilitate publică de interes național lucrările de construcție, reabilitare, modernizare și extindere a drumurilor publice naționale: M3 Chișinău – Comrat – Giurgiulești – frontiera cu România (sectoarele de ocolire a or. Vulcănești și a or. Cimișlia), R14 R6 – Codrul Nou – Soroca – Unguri – frontiera cu Ucraina (sectorul Soroca – Arionești), R33 Hâncești – Lăpușna – M1, R34 Hâncești – Leova – Cahul – Giurgiulești (sectorul Cantemir – Cahul), M5 frontiera cu Ucraina – Criva – Bălți – Chișinău – Tiraspol – frontiera cu Ucraina (sectorul Criva – Bălți), R7 R14 – Drochia – Costești – frontiera cu România, R14.3 drumul de acces la podul Cosăuți – Yampil, cu punctul de trecere a frontierei și infrastructura conexă. Subsecvent, Guvernul, în numele statului, urmează să întreprindă măsurile de rigoare în vederea exproprierii bunurilor imobile situate pe amplasamentul lucrărilor de utilitate publică de interes național. |
| **3. Obiectivele urmărite și soluțiile propuse**  |
| *3.1. Principalele prevederi ale proiectului și evidențierea elementelor noi* |
| Scopul proiectului este asigurarea și realizarea procesului de expropriere pentru a putea iniția executarea lucrărilor de construcție, reabilitare, modernizare și extindere a drumurilor naționale declarate de utilitate publică prin Legea nr. 204/2024.În acest sens, proiectul prevede următoarele:* împuternicirea Î.S „Administrația de Stat a Drumurilor” (în proces de reorganizare) pentru realizarea lucrărilor cadastrale și de evaluare a proprietăților afectate de expropriere, de instituire a interdicțiilor prevăzute la art. 9 alin. (12) din Legea exproprierii pentru cauză de utilitate publică nr. 488/1999 și de a înainta propunerile de expropriere către proprietarii obiectelor exproprierii;
* aprobarea componenței nominale a comisiilor pentru soluționarea întâmpinărilor expropriaților la propunerile de expropriere pentru lucrările de construcție, reabilitare, modernizare și extindere a unor drumuri naționale (anexele nr.1 - 68);
* stabilirea modului de activitate a comisiilor pentru soluționarea întâmpinărilor și asigurarea lucrărilor de secretariat;
* indicarea sursei de finanțare pentru lucrările cadastrale și de evaluare.

Totodată, ținând cont de complexitatea și importanța lucrărilor ce urmează a fi executate și pentru asigurarea realizării lucrărilor conform termenilor stabiliți se propune intrarea în vigoare a proiectului de hotărâre la data publicării în Monitorul Oficial al Republicii Moldova.Subsidiar, remarcăm că întru facilitarea urgentării realizării etapei de avizare/consultare publică a proiectului de hotărâre, anexele nr.1-68 ce prevăd componența nominală a membrilor comisiilor pentru soluționarea întâmpinărilor expropriaților la propunerile de expropriere pentru lucrările de construcție, reabilitare, modernizare și extindere a unor drumuri naționale, au fost completate doar parțial în partea ce ține de reprezentanții autorităților administrative centrale și întreprinderii de stat implicate în procesul de realizare a procesului de soluționare a întâmpinărilor. Reprezentanții consiliilor locale din localitățile în care sunt situate obiectele propuse exproprierii, urmează a fi reflectați în anexele respective la proiect, pe măsura recepționării acestora de la respectivele unități administrativ-teritoriale. În acest sens, Ministerul va întreprinde măsurile necesare adresării solicitărilor respective întru desemnarea reprezentanților consiliilor locale (câte 3 membri) în componența comisiilor pentru soluționarea întâmpinărilor expropriaților. |
| *3.2. Opțiunile alternative analizate și motivele pentru care acestea nu au fost luate în considerare* |
| Nu au fost examinate. |
| **4. Analiza impactului de reglementare**  |
| *4.1. Impactul asupra sectorului public* |
| Proiectul nu are impact direct asupra sectorului public.Construcția, reabilitarea, modernizarea și extinderea drumurilor naționale va duce la îmbunătățirea infrastructurii de transport, facilitând mobilitatea și reducând timpul de călătorie. Acest lucru poate stimula dezvoltarea economică regională, atrăgând investiții și creând locuri de muncă. |
| *4.2. Impactul financiar și argumentarea costurilor estimative* |
| Implementarea proiectului va necesita mijloace financiare care, conform prevederilor proiectului vor fi acoperite din sursele fondului rutier, fără alocarea resurselor financiare suplimentare din bugetul de stat. Mijloacele financiare respective rezidă în cheltuielile ce reies din procedurile de identificare, delimitare, formare și evaluare a bunurilor imobile. Cuantumul acestor cheltuieli urmează a fi determinate ulterior în procesul de realizare a măsurilor necesare implementării proiectului de hotărâre propus spre examinare.  |
| *4.3. Impactul asupra sectorului privat* |
| Proiectul prevede instituirea interdicțiilor prevăzute la art. 9 alin. (12) din Legea exproprierii pentru cauză de utilitate publică nr. 488/1999 pe terenurile/construcțiile, situate pe amplasamentul lucrărilor de construcție, reabilitare, modernizare și extindere. Consecutiv, proprietarii obiectelor exproprierii vor primi notificări cu propuneri de expropriere, pentru despăgubiri echitabile, calculate pe baza rapoartelor de evaluare. |
| *4.4. Impactul social*Impactul social al proiectului este unul indirect, întrucât intervenția propusă, are drept scop dezvoltarea infrastructurii de transport, iar sprijinul acordat pentru investițiile în infrastructura de transport va contribui pe termen lung la îmbunătățirea serviciilor publice de transport rutier, va stimula dezvoltarea economică regională, atrăgând investiții în diverse domenii ale economiei. Aceasta ar putea genera un impact pozitiv asupra accesului la locuri de muncă și facilitarea mobilității, îmbunătățind astfel calitatea vieții pentru utilizatorii transportului rutier și infrastructurii de transport. Prin urmare, dezvoltarea infrastructurii de transport poate aduce beneficii economice și de mobilitate, contribuind la o dezvoltare socio-economică mai durabilă. |
| *4.4.1. Impactul asupra datelor cu caracter personal* |
| Nu este aplicabil. |
| *4.4.2. Impactul asupra echității și egalității de gen* |
| Nu este aplicabil. |
| *4.5. Impactul asupra mediului* |
| Proiectul nu are impact direct asupra mediului. Totodată, la construcția, reabilitarea, modernizarea și extinderea drumurilor naționale vor fi respectate prevederile cadrului normativ din domeniul mediului. |
| *4.6. Alte impacturi și informații relevante* |
| Proiectul va contribui la realizarea obiectivelor stabilite pentru dezvoltarea infrastructurii rutiere. |
| **5. Compatibilitatea proiectului actului normativ cu legislația UE**  |
| *5.1. Măsuri normative necesare pentru transpunerea actelor juridice ale UE în legislația națională* |
| Proiectul nu transpune acte ale UE. |
| *5.2. Măsuri normative care urmăresc crearea cadrului juridic intern necesar pentru implementarea legislației UE* |
| Nu este aplicabil. |
| **6. Avizarea și consultarea publică a proiectului actului normativ** |
| Proiectul hotărârii de Guvern va fi supus consultărilor publice și avizărilor de către entitățile publice de resort în conformitate cu prevederile Legii nr. 100/2017 cu privire la actele normative. Totodată, în scopul respectării prevederilor Legii nr. 239/2008 privind transparența în procesul decizional, anunțul privind inițierea elaborării proiectului hotărârii de Guvern poate fi accesat pe portalul web oficial al Ministerului Infrastructurii și Dezvoltării Regionale și pe portalul guvernamental particip.gov.md. [https://particip.gov.md/ro/document/stages/\*/13217](https://particip.gov.md/ro/document/stages/%2A/13217)  |
| **7. Concluziile expertizelor** |
| Proiectul de hotărâre va fi supus expertizei juridice și respectiv expertizei anticorupție în conformitate cu cerințele Legii nr.100/2017 cu privire la actele normative.Rezultatele expertizelor menționate supra, vor fi reflectate la etapa recepționării acestora. |
| **8. Modul de încorporare a actului în cadrul normativ existent** |
| Proiectul nu contravine legislației naționale.  |
| **9. Măsurile necesare pentru implementarea prevederilor proiectului actului normativ** |
| Implementarea va fi asigurată de Ministerul Infrastructurii și Dezvoltării Regionale și de Întreprinderea de Stat „Administrația de Stat a Drumurilor”, în colaborare cu autoritățile administrației publice locale.După implementarea acestui proiect va fi posibilă exproprierea terenurilor necesare și executarea nemijlocită a lucrărilor de construcție, reabilitare, modernizare şi extindere a drumurilor naționale menționate supra, ceea ce va influența pozitiv la ridicarea nivelului de trai al populației prin îmbunătățirea infrastructurii rutiere naționale, facilitând transportul de mărfuri și călători precum și dezvoltarea economică a țării. |

**Secretar General Angela ȚURCANU**